Kollár, Boris, predseda NR SR (2022-12-08):
Ďakujem pekne. Než dám o tom hlasovať alebo než požiadam ctených kolegov o všeobecný súhlas, tak by som chcel povedať, že sme sa o tom bavili aj na ostatných kluboch. Je s tým principiálne súhlasné stanovisko s jednou výnimkou alebo dovetkom. V prípade, že dnes začneme odvolávať vládu a sa to prerokuje dnes alebo zajtra, tak je to v poriadku. Ale v prípade, že by sme nestihli prerokovať bod odvolávania vlády, tak nebudeme to prehadzovať to odvolávanie vlády na utorok na základe toho, ale pôjdeme v pondelok. Odvolávanie vlády, dobre? Takže s týmto dovetkom je všeobecný súhlas, prosím? (Súhlasná reakcia pléna.) Ďakujem pekne, uvedené sme schválili. Vážené pani poslankyne... (Prísediaci podáva papier predsedajúcemu.) Počkaj, teraz sa mi tam nehrab. Spýtaj sa, kde to mám dať. Dobre. Vážené pani poslankyne, páni poslanci, pokračujeme v prerušenom rokovaní, chcem vás informovať, že vláda Slovenskej republiky doručila Národnej rade tri návrhy na skrátené legislatívne konanie. O vládnom návrhu zákona o solidárnom príspevku z činností v odvetviach ropy, zemného plynu, uhlia a rafinérií, je to tlač 1331, a o vládnom návrhu novely zákona o rozpočtových pravidlách verejnej správy, tlač 1337, ako aj vládne návrhy zákonov pod tlačami 1332 a 1338, preto podávam návrh na zaradenie týchto nových bodov do programu 78. schôdze. Pôvodne som chcel ich navrhnúť na pondelok, keďže sme v pondelok vylúčili, takže navrhujem, aby tieto návrhy sa prerokovali v utorok 13. decembra po bodoch ministra spravodlivosti. Ak Národná rada rozhodne o skrátení v legislatívnych konaniach v rámci príslušného bloku. V hlasovaní navrhujem, aby sme pristúpili k prvým čítaniam v termíne, ktorý si dohodneme. Je prosím všeobecný súhlas? (Súhlasná reakcia pléna.) Áno, ďakujem pekne. Konštatujem, že sme zaradili tieto nové body do programu 78. schôdze a určili termín na ich prerokovanie. Ďalej vás chcem informovať, že vláda Slovenskej republiky doručila Národnej rade a teraz je tu, Anka, ten zákon, ktorý sa pýtali, Národnej rady návrh na vyslovenie súhlasu Národnej rady so zmenou podmienok použitia štátnych finančných aktív na realizáciu následnej finančnej stabilizácie zdravotníckych zariadení, je to tlač 1333. Preto podávam návrh na zaradenie tohto nového bodu do programu 78. schôdze a navrhujem, aby sme ho prerokovali v utorok 13. decembra 2022 po štrnástej hodine, po bodoch ministra životného prostredia. Následne by sme prerokovali tlač 1217, vládny návrh novely zákona č. 581/2004 Z. z. o zdravotných poisťovniach. To je to oddlženie nemocníc. Je, prosím, všeobecný súhlas? (Súhlasná reakcia pléna.) Ďakujem pekne. Konštatujem, že sme zaradili tento nový bod do programu 78. schôdze, určili termín jeho prerokovania. Prosím spoločnú spravodajkyňa z výboru pre ľudské práva a národnostné menšiny pani poslankyňu Katarínu Hatrákovú, aby uvádzala hlasovanie o bode 54 programu. Je to druhé čítanie návrhu skupiny poslancov o vydaní zákona o komisárovi pre deti a komisárovi pre osoby so zdravotným postihnutím pre seniorov, tlač 1259. Nech sa páči pani poslankyňa, máte slovo. (Hlasovanie o návrhu skupiny poslancov Národnej rady Slovenskej republiky na vydanie zákona o komisárovi pre deti a komisárovi pre osoby so zdravotným postihnutím a pre seniorov a o doplnení niektorých zákonov , tlač 1259.)